Иван Пейчев
Отиваш си винаги…

chitanka.info

Отиваш си винаги

неудобно е вече да питам

защо си отиваш.

Неудобно е вече да знам

защо винаги си отиваш.

В моя свят ли

няма място

за теб.

В моя свят ли

измислен

няма място за никого.

Би могла да си

тръгнеш

и няма

големите пътища

да се спрат

и няма жестокия

есенен дъжд

да се спре и те чака

и няма и аз да се спра.

Отиваш си винаги

неудобно е вече да питам —

защо се завръщаш.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.